München

Bebyggelsen kalt //Villa Munichen// kjennes siden 1158, og ble grunnlagt av Heinrich der Löwe, hertugen av Sachsen. Et halvt århundre senere fikk den byrettigheter av keiser Fredrik Barbarossa. I 1180 ble Otto von Wittelsbach hertug av Bayern, og Wittelsbach-dynastiet kom til å styre Bayern frem til 1918. Selv om München allerede i 1328 ble keiserlig residensby, var det først 450 år senere at utviklingen skjøt fart. I 1806 ble Bayern et napoleonsk kongedømme. Byens innbyggertall, som i 1700 hadde ligget på rundt 24 000, fordoblet seg på bare tredve år, og i 1871 hadde byen 170 000 innbyggere. I 1933 var dette nådd 840 000. Under kong Ludwig I (1825 - 1848) ble München en verdenskjent kunstby. Klassisistene Leo Klenze og Friedrich von Gärtner bygget Ludwigstraße, Königsplatz og den kongelige residensen. Bayernstatuen  Isar Under prinsregent Luitpold (1886-1912) opplevet München et voldsomt næringsmessig og kulturelt oppsving. Den kjente Prinzregentenstraße og Prinzregententheater ble bygget, mens Schwabing omkring århundreskiftet utviklet seg til et levende kunstnerkvarter, som tiltrakk seg tallrike betydningsfulle litterater og malere. I 1896 ble kulturtidsskriftet //Die Jugend// første gang utgitt, som kom til å gi navn til //Jugendstilen//. Etter første verdenskrig var München åsted for den kommunistiske revolusjonen (se Münchner Räterepublik), og i de følgede årene ble München også Adolf Hitlers //Hauptstadt der Bewegung//. I 1923 var byen åsted for det såkalte ølkjellerkuppet, som ble slått ned. Hitler ble dømt til et fengselsopphold hvor han skrev boken //Mein Kampf//. I nærliggende Dachau ble nazistenes første konsentrasjonsleir bygget i 1933, hvor særlig tyske opposisjonelle ble sperret inne. Byen ble kraftig skadet av allierte bombeangrep, men ble i etterkrigstiden gjenoppbygget. I 1972 arrangerte München sommer-OL, som ble sterkt preget av den palestinske terrorgruppen Sort Septembers kidnapping av 11 israelske idrettsutøvere. Det tyske politiets redningsforsøk resulterte i at alle israelerne, fem av gisseltakerne og en tysk politimann døde. München er globalt hovedsete for en rekke storkonserner, som elektronikkselskapet Siemens, bilprodusenten BMW, bank- og forsikringsgiganten Allianz og de tyske hovedkontorene for de amerikanske selskapene McDonald's og Microsoft. München er også verdens nest største forlagsby, og er også en av de byene i Europa med flest vitenskapelige arbeidsplasser.